Leta 1980, takoj po diplomi v aeronavtiki in astronavtiki, se je zaposlil v moštvu Formule 1, Fittipaldi Automotive. Leta 1981 je prestopil k moštvu March Engineering, nekaj časa je bil dirkaški inženir Johnnyju Cecottu v Formuli 2, istočasno je zasnoval tudi svoj prvi dirkalnik, March GTP, ki je osvojil dva zaporedna naslova v prvenstvu IMSA GTP. Leta 1983 je bil znotraj Marcha prerazporejen na projekt za serijo IndyCar. Ponovno se je njegova zasnova dirkalnika pokazala za uspešno, saj je March dosegel sedem zmag v sezoni, tudi na najprestižnejši dirki Indianapolis 500. Al Unser je v seriji CART z njegovim dirkalnikom osvojil naslov prvaka v sezoni 1985, sezono kasneje pa še Bobby Rahal. V dvojni vlogi dizajnerja in dirkaškega inženirja se je spoprijateljil z Rahalom, kar je močno vplivalo na njuni karieri petnajst let kasneje.